Departement ‘ignoreer’ besware oor skoletoelatingsMelanie Buys (links) van die SOS en Werner Human (regs) van Solidariteit het sowat 15 000 kommentare aan twee verteenwoordigers van die Gautengse onderwysdepartement verlede jaar oorhandig. Die kommentare het beswaar gemaak teen die nuwe regulasies vir die toelating van leerders in die provinsie se skole. Foto: Reon Janse van Rensburg. Die Gautengse departement van onderwys het die insette van duisende belanghebbendes blatant geïgnoreer deur nuwe regulasies vir die toelating van leerders in Gautengse skole te publiseer. Só meen die Skoleondersteuningsentrum (SOS) nadat goedgekeurde wysigings aan toelatingsregulasies vir skole vandeesweek in die provinsiale staatskoerant gepubliseer is. Die wysigings stem grotendeels ooreen met voorgestelde wysigings wat in Augustus verlede jaar gepubliseer is. Die SOS, Solidariteit en AfriForum het destyds teen dié wysigings beswaar gemaak omdat die regulasies skoolgemeenskappe magteloos laat en moedertaal onderrig ontken. Volgens die wysigings sal die provinsiale onderwysdepartement totale beheer hê oor die administrasie van toelatings tot Gautengse skole. Die departement het die laaste sê oor watter leerders tot ’n skool toegelaat word en het die reg om leerders wat nié tydens die toelatingsproses geplaas word nie, in ’n skool te plaas, afgesien van die betrokke skool se toelatingsbeleid. Dit bepaal ook dat die departement kan sê wanneer ’n skool vol is en dat skole nie leerders mag weier op grond van hul taal nie. Maroela Media het verlede week berig dat Panyaza Lesufi, die Gautengse LUR vir onderwys, die goedkeuring van hierdie verskeie nuwe toelatingsregulasies vir skole by ŉ mediakonferensie in Johannesburg aangekondig het. In ’n poging om te verhoed dat voorgestelde wysigings aan toelatingsregulasies aanvaar word, het die SOS, Solidariteit en AfriForum verlede jaar sowat 15 000 kommentare van belanghebbendes aan die departement oorhandig, wat die wysigings teenstaan. “Tog is die voorgestelde wysigings net so aanvaar. Hierdie wysigings perk skoolbeheerliggame se magte om skole te bestuur drasties in. Dit laat dus gemeenskappe totaal magteloos oor die opvoeding van hul kinders en sal nadelig wees vir alle skole,” sê Melanie Buys, hoof van ontwikkeling aan die SOS. Buys wys daarop dat skole floreer in gevalle waar die gemeenskap betrokke is en ’n aktiewe rol speel in die bestuur van ’n skool. “Uitnemende skole steun swaar op ondersteuning van die gemeenskap, aangesien hulle min hulpbronne van die departement ontvang. Lesufi se magsvergryp sal tot gevolg hê dat gemeenskappe hul geld, tyd en kundigheid aan skole onttrek.” Carien Bloem, AfriForum se koördineerder van onderwys, sê dit is problematies indien die departement leerders in skole plaas, al is hulle nie die taal van onderrig magtig nie. “Dit sal net verdere druk op hoofde en onderwysers plaas om self die probleem op te los, aangesien die departement nie bykomende hulpbronne en onderwysers aan skole verskaf om in meer as een taal te onderrig nie.” Volgens Buys het die organisasies reeds verlede jaar ’n regsmening ingewin in verband met die beplande wysigings. “Die publikasie van wysigings soos dit tans daaruit sien, laat ons geen ander keuse as om ons regsadviseurs weer te raadpleeg nie,” sê Buys. Die organisasies het onderneem om later verdere stappe hieroor aan te kondig.